РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/321-15

17. јул 2015. године

Б е о г р а д

ЗАПИСНИК

57. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 17. ЈУЛА 2015. ГОДИНЕ

Седница је почела у 11,35 часова.

Седницом је председавао Верољуб Арсић, председник Одбора.

Седници су присуствовали чланови Одбора: Милош Тошанић, Горан Ковачевић, Драгољуб Зиндовић, Сузана Шарац, Момо Чолаковић, и Золтан Пек.

Седници су присуствовали заменици чланова Одбора: Соња Влаховић, заменик Радмила Костића, Зоран Бојанић, заменик Николе Јоловића, др Владимир Маринковић, заменик др Милорада Мијатовића и Мирко Чикириз, заменик Жике Гојковића.

Седници нису присуствовали чланови Одбора: Душица Николић, Оливера Пешић, Дејан Раденковић, Иван Јовановић, Војислав Вујић и Ђорђе Стојшић, нити њихови заменици.

На предлог председника, Одбор је једногласно утврдио следећи

Д н е в н и р е д

1. Разматрање разлога за престанак функције председника Комисије за хартије од вредности (11 број 118-1826/15 од 15. јула 2015. године)

**Прва тачка дневног реда:** Разматрање разлога за престанак функције председника Комисије за хартије од вредности (11 број 118-1826/15 од 15. јула 2015. године)

Председник Одбора обавестио је чланове и заменике чланова Одбора да је др Зоран Ћировић, председник Комисије за хартије од вредности, дана 15. јула 2015. године, поднео оставку на функцију председника Комисије, на коју је изабран одлуком Народне скупштине 14. јула 2011. године, из личних разлога. У наставку је подсетио да су Милко Штимац и Зорица Крњевић Мишковић, чланови Комисије, такође поднели оставке на функцију члана Комисије дана 16. октобра 2014. године због неслагања са мишљењем Комисије о Предлогу закона о робној берзи, као и да су оставке у међувремену повукли јер је тај закон повучен из процедуре, чиме су престали да постоје разлози због којих су поднели оставке.

Дискусије поводом ове тачке дневног реда није било.

На предлог председника, Одбор је једногласно одлучио да поднесе Народној скупштини предлог одлуке о престанку функције председника Комисије за хартије од вредности др Зорану Ћировићу, због подношења оставке. Одбор је, такође, одлучио да овај предлог одлуке упути Народној скупштини на разматрање по хитном поступку, како би се што пре обезбедили услови за избор новог председника Комисије и тиме омогућио несметан рад овог органа.

\*

\* \*

Пре закључења седнице, председник Одбора је обавестио чланове и заменике чланова Одбора да ће по завршетку седнице упутити допис председницима свих посланичких група у Народној скупштини са позивом да доставе предлог кандидата са биографијом, изјавом о прихватању кандидатуре за председника Комисије и другим доказима о подобности за обављање те функције, након чега ће Одбор обавити разговор са кандидатима и утврдити предлог одлуке о избору председника Комисије који ће бити упућен Народној скупштини на разматрање и одлучивање по хитном поступку. С тим у вези нагласио је да ће Народна скупштина бирати новог председника Комисије на период до истека мандата председника коме је функција престала, односно до 14. јула 2016. године.

\*

\* \*

Седница је завршена у 11,45 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић,с.р.